b'\n_START_ARTICLE_\nPravice LGBT v Sloveniji\n_START_PARAGRAPH_\nLezbijke, geji, biseksualci in transspolne (LGBT) ter ostale neheteroseksualne osebe se lahko v Sloveniji soo\xc4\x8dajo z dolo\xc4\x8denimi izzivi, s katerimi se ostali prebivalci, ki niso del skupnosti LGBT, ne sre\xc4\x8dujejo. \xc4\x8ceprav je diskriminacijo na podlagi spolne usmerjenosti v Sloveniji dandanes \xc5\xa1e mo\xc4\x8d \xc4\x8dutiti, so se zakoni, ki obravnavajo pravice dr\xc5\xbeavljank in dr\xc5\xbeavljanov iz skupnosti LGBT, skozi \xc4\x8das precej razvili. Prav tako se je izbolj\xc5\xa1alo javno mnenje glede njihovih pravic.\n_START_SECTION_\nPred osamosvojitvijo\n_START_PARAGRAPH_\nZaradi katoli\xc5\xa1kega cerkvenega prava so bila homoseksualna razmerja v preteklosti na Slovenskem ilegalna in pogosto so terjala hude kazni, med drugim tudi prisilno delo ali celo usmrtitev vpletenih. Prvi dokumentiran primer sojenja homoseksualcem izhaja z de\xc5\xbeelskega sodi\xc5\xa1\xc4\x8da Hrastovec na Spodnjem \xc5\xa0tajerskem, kjer sta maja leta 1749 bila obsojena Peter Vombek in Anton Gabrovec, oba iz Vini\xc4\x8dke vasi v Slovenskih goricah, ker ju je sova\xc5\xa1\xc4\x8dan ovadil zaradi njunih ve\xc4\x8dkratnih neprikritih spolnih odnosov, ki so bili posledica kroni\xc4\x8dnega pijan\xc4\x8devanja. Zanimivo je dejstvo, da je sodba potekala v nem\xc5\xa1\xc4\x8dini in tudi sloven\xc5\xa1\xc4\x8dini s sodnim tolma\xc4\x8dem, kar za tiste \xc4\x8dase ni bilo obi\xc4\x8dajno. Sodnik Johann Adam Mannhardt je zaradi olaj\xc5\xa1evalnih okoli\xc5\xa1\xc4\x8din (vpliva alkohola) predlagal milej\xc5\xa1o kazen, kot sta jo predvidevali de\xc5\xbeelno in cerkveno pravo, in sicer je namesto usmrtitve predlagal izgon iz de\xc5\xbeele \xc5\xa0tajerske in deset let prisilnega dela. De\xc5\xbeelna kneginja Marija Terezija se z njegovim predlogom, ki ga je nanjo naslovil, ni strinjala, zato je lastnoro\xc4\x8dno izdala ukaz usmrtitve Vombka in Gabrovca zaradi "ne\xc4\x8distovanja proti naravi in Bogu"._NEWLINE_Prvo zabele\xc5\xbeeno pri\xc4\x8devanje lezbi\xc4\x8dne tematike v slovenski poeziji najdemo v pesni\xc5\xa1ki zbirki Ljudmile Poljanec z naslovom Poezije, v razdelku Ob Adriji, ki zajema deset pesmi in pa cikel Baronesi Sonji. Te vsebine je pokazala kolegu Antonu A\xc5\xa1krcu, ki je do nje gojil poseben odnos in jo celo poskusil zasnubiti. Lezbi\xc4\x8dne vsebine so ga tako zelo \xc5\xa1okirale, da je celo v enem od svojih zapisov dejal: "Kako se morete zaljubiti v \xc5\xbeensko, meni pa mo\xc5\xa1ki nikoli niso v\xc5\xa1e\xc4\x8d!"_NEWLINE_8. junija 1921 je bil za ljubljanskega \xc5\xbeupana izvoljen Anton Pesek, povezan s stranko NSS. Na njegovem hrbtu se je odigral politi\xc4\x8dni boj med strankama JDS in NSS, ki sta bili obe liberalno usmerjeni in sta se tako potegovali za glasove iste baze volivcev. JDS je v svojem \xc4\x8dasniku Jutro \xc5\xa1e pred volitvami objavila novice o domnevnih finan\xc4\x8dnih zlorabah Peska, na kar se je slednji hitro odzval in vseeno na volitvah zmagal s podporo mestnega sveta (socialistov, klerikalcev, komunistov in socialnih demokratov). Njegovi izvolitvi bi morala slediti \xc5\xa1e formalna potrditev mandata s strani kralja, vendar se je v Beogradu stvar zapletla. Notranji minister Prib\xc4\x8devi\xc4\x87, ki bi moral Peskovo izvolitev dati v potrditev, je na avgustovski seji ministrskega sveta v Beogradu sporo\xc4\x8dil, da ne bo predlo\xc5\xbeil potrditve Peska zara "neke novice s Ptuja, ki je mu\xc4\x8dna zadeva". Pojasnil je, da je imel Pesek "moralisti\xc4\x8dne defekte" in da naj bi bil dokazano homoseksualen. Pesek je v Jugoslaviji, \xc4\x8dasniku NSS, zapisal, da je \xc5\xa1lo za zre\xc5\xbeirano politi\xc4\x8dno gonjo proti njemu, ki jo je vr\xc5\xa1ila stranka JDS. Septembra 1921 je na Ptujskem okrajnem sodi\xc5\xa1\xc4\x8du to\xc5\xbeil nadu\xc4\x8ditelja Ivana Klemen\xc4\x8di\xc4\x8da zaradi povzro\xc4\x8ditve afere in \xc5\xa1irjenja neresnic o njegovi domnevni homoseksualnosti. V Jutru so poro\xc4\x8dali o sodnem procesu. Zapisali so, da je proti Pesku pri\xc4\x8dal \xc5\xa1olski nadzornik P. F. s Ptuja, ki ga naj bi Pesek v enem izmed celjskih hotelov \xc2\xbbsku\xc5\xa1al pridobiti za homoseksualno ob\xc4\x8devanje\xc2\xab. Tudi u\xc4\x8ditelj \xc5\xa0. je trdil, da je Pesek \xc2\xbbsku\xc5\xa1al na njem izvr\xc5\xa1iti homoseksualna dejanja na raznih krajih in na razne na\xc4\x8dine\xc2\xab. Tudi tretja pri\xc4\x8da, R., je potrdila, da je Pesek homoseksualec. U\xc4\x8ditelj V. K. je povedal, \xc2\xbbkako je Pesek kot dijak v Mariboru pri\xc5\xa1el k njemu v stanovanje ter posku\xc5\xa1al pono\xc4\x8di zadostiti svoji nenaravni pohotnosti ter mu drugo jutro, ko je od\xc5\xa1el, pustil na mizi nekaj denarja\xc2\xab. Peskov zagovornik je trdil, da so vse pri\xc4\x8de podkupljene. Sodba je bila izre\xc4\x8dena 26. septembra 1921, v kateri je bil Pesek spoznan za krivega homoseksualnosti. Za Peska je sodba pomenila konec njegove politi\xc4\x8dne in nato \xc5\xa1e poslovne poti. Najprej je moral odstopiti z vodstvenih polo\xc5\xbeajev v NSS. Njegovo tiskarno, \xc4\x8dasnik Jugoslavija in nato \xc5\xa1e njegovo hi\xc5\xa1o na Wolfovi ulici v Ljubljani je kupila Jadranska banka. Pora\xc5\xbeeni Pesek se je preselil v Beograd, umrl pa je v Ljubljani leta 1956. Bil je prvi izvoljeni ljubljanski \xc5\xbeupan, ki svojega \xc5\xbeupanovanja ni mogel opravljati zaradi domnevne homoseksualnosti.             _NEWLINE_Po Kazenskem zakoniku iz 30. junija 1959 so bila mo\xc5\xa1ka homoseksualna dejanja nezakonita v vsej Jugoslaviji. V prvi polovici 70. let je oblast nad kazenskim zakonikom pre\xc5\xa1la z Zvezne republike na osem dr\xc5\xbeav in pokrajin \xc4\x8dlanic. Nov kazenski zakonik, ki je dekriminaliziral homoseksualne spolne odnose, je bil sprejet leta 1976 in stopil v veljavo leta 1977. Vse diskriminatorne dolo\xc4\x8dbe so bile odstranjene. V stari zakonodaji pa ni bilo nobene omembe lezbi\xc4\x8dnih razmerij.\n_START_SECTION_\nPriznavanje istospolnih razmerij\n_START_PARAGRAPH_\nRegistrirana istospolna partnerska skupnost za istospolne pare je v Sloveniji zakonita od 23. julija 2006, toda z omejenimi dedovanjem, socialno varnostjo in pravicami najbli\xc5\xbejih sorodnikov. Od uzakonitve registracije istospolne partnerske skupnosti je do februarja 2017, ko je stopil v veljavo zakon o partnerski zvezi, registracijo svoje istospolne partnerske skupnosti opravilo 160 parov._NEWLINE_Julija 2009 je Ustavno sodi\xc5\xa1\xc4\x8de Republike Slovenije ugotovilo, da je 22. \xc4\x8dlen Zakona o registraciji istospolne partnerske skupnosti (ZRIPS) kr\xc5\xa1il pravico nediskriminacije iz 14. \xc4\x8dlena Ustave Republike Slovenije na podlagi spolne usmerjenosti, in zahtevalo, da zakonodajna oblast odpravi ugotovljene neskladnosti v roku \xc5\xa1estih mesecev._NEWLINE_Dr\xc5\xbeavni zbor RS je 16. 6. 2011 sprejel Dru\xc5\xbeinski zakonik, ki je temeljito reformiral dru\xc5\xbeinsko pravo. Med drugim je uvedel tudi partnersko skupnost in zunajpartnersko skupnost. Partnerska skupnost je bila dolo\xc4\x8dena kot \xc5\xbeivljenjska skupnost dveh mo\xc5\xa1kih ali dveh \xc5\xbeensk ter ima enake pravne posledice kot zakonska zveza, razen v primerih, kjer zakon dolo\xc4\x8da druga\xc4\x8de. Zunajpartnerska skupnost pa je \xc5\xbeivljenjska skupnost dveh oseb istega spola, ki nista sklenila partnerske skupnosti, vendar ni razlogov, zaradi katerih bi bila partnerska skupnost neveljavna. Partnerja partnerske skupnosti ali partnerja zunajpartnerske skupnosti ne moreta skupaj posvojiti otroka, lahko pa partner partnerske skupnosti ali partner zunajpartnerske skupnosti posvoji otroka svojega partnerja. Prav tako zakon ne omogo\xc4\x8da pravice do postopka umetne oploditve._NEWLINE_Civilna iniciativa za dru\xc5\xbeine in pravice otrok pod vodstvom Ale\xc5\xa1a Primca je s pomo\xc4\x8djo RKC zbrala in vlo\xc5\xbeila podpise za referendum o Dru\xc5\xbeinskem zakoniku. Svojo pobudo so utemeljevali na la\xc5\xbeeh in zavajanju, kar so dosegli s pomo\xc4\x8djo cerkvenih pridigarjev. Trdili so namre\xc4\x8d, da zakon omogo\xc4\x8da nadomestno materinstvo, umetne oploditve za istospolne pare in skupne posvojitve otrok v istospolne partnerske skupnosti. Referendum je potekal 25. marca 2012. Zakon je bil zavrnjen, proti je glasovalo 54,55\xc2\xa0% volivcev._NEWLINE_3. marca 2015 je Dr\xc5\xbeavni zbor Republike Slovenije izglasoval zakon za legalizacijo istospolnih porok z 51/79 glasov. 10. marca 2015 je Dr\xc5\xbeavni svet Republike Slovenije s 23/37 glasov zavrnil pobudo, da bi Dr\xc5\xbeavni zbor lahko znova glasoval o zakonu. Nasprotniki zakona so spro\xc5\xbeili peticijo za referendum, tokrat pod imenom Za otroke gre, vendar je \xc5\xa1lo zgolj za preimenovanje Civilne iniciative za dru\xc5\xbeine in pravice otrok. Tudi tokrat so navajali la\xc5\xbei, da zakon omogo\xc4\x8da nadomestno materinstvo, umetne oploditve samskih \xc5\xbeensk ter uvaja teorijo spola v u\xc4\x8dne na\xc4\x8drte. Pobudniki peticije so s pomo\xc4\x8djo RKC pridobili ve\xc4\x8d kot dovolj podpisov za izvedbo referenduma. 22. oktobra 2015 je Ustavno sodi\xc5\xa1\xc4\x8de s 5/9 glasov odlo\xc4\x8dilo, da si Dr\xc5\xbeavni zbor ne more po svoje razlagati ustave in da je glasovanje za zavrnitev referenduma nezakonito. Referendum je potekal 20. decembra 2015 in s 63,51\xc2\xa0% veljavnih glasov PROTI bil zavrnjen._NEWLINE_Ustavno sodi\xc5\xa1\xc4\x8de RS je 18. februarja 2016 odlo\xc4\x8dilo, da je treba tudi istospolnim partnerjem dovoliti, da skupnost registrirajo zunaj uradnih prostorov upravne enote. \xc5\xa0esti \xc4\x8dlen Zakona o registraciji istospolne partnerske skupnosti je namre\xc4\x8d dolo\xc4\x8dal, da se postopek registracije lahko opravi le v uradnih prostorih upravne enote. Sodi\xc5\xa1\xc4\x8de je odlo\xc4\x8dilo, da taka dolo\xc4\x8dba je v nasprotju z na\xc4\x8delom enakosti. Dr\xc5\xbeavni zbor je imel pol leta \xc4\x8dasa, da protiustavnost odpravi in zakon spremeni, do takrat pa je veljalo, da lahko istospolni partnerji skupnost registrirajo tudi drugje, \xc4\x8de tako \xc5\xbeelijo in za to navedejo pomembne razloge. S tem je postala ureditev enaka ureditvi za heteroseksualne pare. Ustavno sodi\xc5\xa1\xc4\x8de je odlo\xc4\x8dilo soglasno in brez lo\xc4\x8denih mnenj._NEWLINE_16. junija 2016 pa je Ustavno sodi\xc5\xa1\xc4\x8de odlo\xc4\x8dilo, da je prvi \xc4\x8dlen Zakona o mednarodni za\xc5\xa1\xc4\x8diti, ki govori o tem, da mora pristojni organ pri svojem delu upo\xc5\xa1tevati na\xc4\x8delo ohranjanja enotnosti dru\xc5\xbeine, v neskladju z ustavo, saj istospolnih partnerjev ni priznaval kot dru\xc5\xbeinske \xc4\x8dlane. Sodi\xc5\xa1\xc4\x8de je zatrjevano neenakost primerjalo s prepovedjo diskriminacije iz prvega odstavka 14. \xc4\x8dlena ustave. Ta dolo\xc4\x8da, da so vsakomur zagotovljene enake \xc4\x8dlovekove pravice in temeljne svobo\xc5\xa1\xc4\x8dine, ne glede na narodnost, raso, spol, jezik, vero, politi\xc4\x8dno ali drugo prepri\xc4\x8danje, gmotno stanje, rojstvo, izobrazbo, dru\xc5\xbebeni polo\xc5\xbeaj, invalidnost ali katerokoli drugo osebno okoli\xc5\xa1\xc4\x8dino. Polo\xc5\xbeaj\xc2\xa0istospolnih\xc2\xa0partnerjev (registriranih partnerjev in partnerjev, ki \xc5\xbeivijo v dalj \xc4\x8dasa trajajo\xc4\x8di \xc5\xbeivljenjski skupnosti) je namre\xc4\x8d po mnenju sodi\xc5\xa1\xc4\x8da z vidika \xc4\x8dlovekove pravice do dru\xc5\xbeinskega \xc5\xbeivljenja v bistvenih dejanskih podlagah primerljiv s polo\xc5\xbeajem raznospolnih partnerjev (zakoncev in partnerjev, ki \xc5\xbeivijo v dalj \xc4\x8dasa trajajo\xc4\x8di \xc5\xbeivljenjski skupnosti). Ker zakonodajalec med osebami, ki lahko \xc5\xa1tejejo za dru\xc5\xbeinskega \xc4\x8dlana prosilca za mednarodno za\xc5\xa1\xc4\x8dito, ni dolo\xc4\x8dil tudi\xc2\xa0istospolnih\xc2\xa0partnerjev (registriranih partnerjev in partnerjev, ki \xc5\xbeivijo v dalj \xc4\x8dasa trajajo\xc4\x8di \xc5\xbeivljenjski skupnosti), je nedopustno posegel v pravico do nediskriminacijskega obravnavanja pri uresni\xc4\x8devanju pravice do dru\xc5\xbeinskega \xc5\xbeivljenja. Tak\xc5\xa1no razlikovanje v ureditvi dru\xc5\xbeinskih \xc4\x8dlanov prosilcev za mednarodno za\xc5\xa1\xc4\x8dito ne temelji na neki stvarni, neosebni razlikovalni okoli\xc5\xa1\xc4\x8dini, temve\xc4\x8d na spolni usmerjenosti, pri \xc4\x8demer zakonodajalec za tak\xc5\xa1no razlikovanje ni navedel ustavno dopustnega razloga._NEWLINE_21. aprila 2016 je Dr\xc5\xbeavni zbor odobril izdajo zakona, ki\xc2\xa0 istospolnim parom podeljuje vse pravice zakona, razen posvojitve in oploditve z biomedicinsko pomo\xc4\x8djo. Nasprotniki zakona so za\xc4\x8deli peticijo za vnovi\xc4\x8den referendum, vendar pa predsednik Dr\xc5\xbeavnega zbora Milan Brglez ponovnega referenduma ni dovolil. Dejal je, da gre za zlorabo referendumskega zakona. Zakon je za\xc4\x8del veljati 24. maja 2016 in je stopil v uporabo 24. februarja 2017. Od 24. februarja 2017 do 10. junija je partnersko zvezo sklenilo sedem parov.\n_START_SECTION_\nPravna za\xc5\xa1\xc4\x8dita\n_START_PARAGRAPH_\nLeta 1998 je bila prepovedana kakr\xc5\xa1nakoli oblika diskriminacije na delovnem mestu na podlagi spolne usmerjenosti. Isto velja tudi za iskalce dela. Diskriminacija na podlagi spolne usmerjenosti je bila prav tako prepovedana na drugih podro\xc4\x8djih, kot so \xc5\xa1olstvo, nastanitev ter razpolaga z blagom in storitve. Slovenija ima ene izmed najobse\xc5\xbenej\xc5\xa1ih protidiskriminacijskih zakonov v EU. Julija 2009 je Ustavno sodi\xc5\xa1\xc4\x8de ugotovilo, da 14. \xc4\x8dlen Ustave Republike Slovenije prepoveduje diskriminacijo na podlagi spolne usmerjenosti_NEWLINE_17. februarja 2016 je vlada sprejela nov protidiskriminacijski zakon, ki med drugim prepoveduje diskriminacijo na podlagi spolne usmerjenosti, spolne identitete in spolnega izra\xc5\xbeanja. Zakon je bil 21. aprila sprejet s strani Dr\xc5\xbeavnega zbora s 50/67 glasov. Dr\xc5\xbeavni svet ni zahteval, da bi Dr\xc5\xbeavni zbor znova glasoval o zakonu. _NEWLINE_28. aprila je Sindikat delavcev migrantov Slovenije (SDMS) vlo\xc5\xbeilo zahtevo, da bi se ponovno izvedel referendum. Toda 5. maja je predsednik Dr\xc5\xbeavnega zbora Milan Brglez zavrnil 35-dnevni rok, do katerega bi lahko pobudniki zbrali zahtevanih 40.000 veljavnih podpisov za izvedbo referenduma, saj naj bi \xc5\xa1lo za zlorabo referendumskega zakona. Naslednjega dne je poslal odredbo o proglasitvi zakona. Zakon je bil progla\xc5\xa1en s strani predsednika Republike Slovenije Boruta Pahorja in objavljen v uradnem listu 9. maja 2016. 10. maja je SDMS Brglezovo odlo\xc4\x8ditev podalo v obravnavo Ustavnemu sodi\xc5\xa1\xc4\x8du. Sodi\xc5\xa1\xc4\x8de je 14. julija 2016 pritrdilo Brglezu in zavrglo prito\xc5\xbebo SDMS ter odlo\xc4\x8dilo, da je \xc5\xa1lo za zlorabo pravice do referenduma.\n_START_SECTION_\nJavno mnenje\n_START_PARAGRAPH_\nAnketa\xc2\xa0Eurobarometra, ki je bila objavljena decembra 2006, je pokazala, da je 31\xc2\xa0% anketiranih Slovencev podpiralo istospolne poroke, 17\xc2\xa0% vseh pa jih je menilo, da bi morali istospolni pari imeti tudi pravico do posvojitve otrok (povpre\xc4\x8dje pritrdilnih odgovorov v Evropski Uniji je zna\xc5\xa1alo 44\xc2\xa0% za prvo in 33\xc2\xa0% za drugo vpra\xc5\xa1anje)._NEWLINE_Anketa Dela Stik, objavljena februarja 2015, je pokazala, da je 59\xc2\xa0% anketiranih Slovencev podpiralo istospolne poroke, medtem ko jih je 38\xc2\xa0% vseh podpiralo tudi posvojitve otrok s strani istospolnih star\xc5\xa1ev. Anketa je med drugim merila tudi podporo Noveli Zakona o zakonski zvezi in dru\xc5\xbeinskih razmerjih, o kateri je takrat v Dr\xc5\xbeavnem zboru tekla razprava. Rezultati so pokazali, da je novelo podpirala skromna ve\xc4\x8dina (51\xc2\xa0%) anketiranih Slovencev._NEWLINE_Oktobra 2015 je bila objavljena anketa Eurobarometra, ki je pokazala, da je 54\xc2\xa0% Slovencev menilo, da bi morali geji, lezbijke in biseksualci imeti enake pravice kot heteroseksualne osebe (v EU je bilo povpre\xc4\x8dje pritrdilnih odgovorov na to vpra\xc5\xa1anje 71\xc2\xa0%). Temu je nasprotovalo 40\xc2\xa0% (v EU je bilo povpre\xc4\x8dje pritrdilnih odgovorov na to vpra\xc5\xa1anje 23\xc2\xa0%), neopredeljenih pa je bilo 6\xc2\xa0% (enako EU povpre\xc4\x8dju). Da s spolnim odnosom med osebama istega spola ni ni\xc4\x8d narobe, je menilo 55\xc2\xa0% Slovencev (v EU je bilo povpre\xc4\x8dje pritrdilnih odgovorov na to vpra\xc5\xa1anje 67\xc2\xa0%), 38\xc2\xa0% pa je nasprotovalo takemu odnosu (v EU je bilo povpre\xc4\x8dje pritrdilnih odgovorov na to vpra\xc5\xa1anje 27\xc2\xa0%). 54\xc2\xa0% Slovencev je menilo, da bi morale biti istospolne poroke dovoljene v celotni Evropi (v EU je bilo povpre\xc4\x8dje pritrdilnih odgovorov na to vpra\xc5\xa1anje 61\xc2\xa0%), s tem pa se ni strinjalo 40\xc2\xa0% anketirancev (v EU je bilo povpre\xc4\x8dje pritrdilnih odgovorov na to vpra\xc5\xa1anje 33\xc2\xa0%), 6\xc2\xa0% vpra\xc5\xa1anih pa je bilo neopredeljenih (enako EU povpre\xc4\x8dju)._NEWLINE_Decembra 2015, nekaj dni pred Referendumom o Zakonu o spremembah in dopolnitvah Zakona o Zakonski zvezi in dru\xc5\xbeinskih razmerjih, je Delo znova objavilo izsledke javnomnenjske ankete, ki je pokazala, da se je referenduma nameravalo zagotovo udele\xc5\xbeiti 43\xc2\xa0% anketirancev. Od teh 43\xc2\xa0% jih je 47\xc2\xa0% odgovorilo, da ne podpirajo izena\xc4\x8ditve pravic, medtem ko se jih je za podporo izena\xc4\x8ditve pravic izreklo 45\xc2\xa0%, 8\xc2\xa0% pa ni bilo opredeljenih.\n_START_SECTION_\nZa\xc4\x8detki organiziranega gibanja LGBT\n_START_PARAGRAPH_\nLezbi\xc4\x8dno in gejevsko gibanje je v Ljubljani\xc2\xa0aktivno od leta 1984, ko je bil ustanovljen Magnus, gejevski oddelek na \xc5\xa0KUC (\xc5\xa0tudentski kulturno-umetni\xc5\xa1ki center, Ljubljana), kot \xc2\xbbKulturna organizacija za socializacijo homoseksualnosti\xc2\xab. Prolezbi\xc4\x8dna feministi\xc4\x8dna skupina Lilit, ki je za\xc4\x8dela delovati leta 1985, od leta 1987 kot LL, je bila lezbi\xc4\x8dna skupina znotraj \xc5\xa0KUC. Leta 1990 sta Magnus in LL ustanovili nacionalno lezbi\xc4\x8dno in gejevsko kampanjsko organizacijo\xc2\xa0Roza klub._NEWLINE_Organizirano LGBT gibanje se je v Sloveniji za\xc4\x8delo \xc5\xbee v osemdesetih letih, leta 1984, ko je v decembru potekal prvi ustanovni sestanek sekcije Magnus, ki je delovala znotraj takratnega \xc5\xa0KUC (\xc5\xa0tudentskega kulturno-umetni\xc5\xa1kega centra) foruma in je prva gejevska organizacija v tedanjih socialisti\xc4\x8dnih dr\xc5\xbeavah. Oblikovanje sekcije je sledilo aprilskemu Festivalu Magnus: \xc2\xbbHomoseksualnost in kultura\xc2\xab\xc2\xa0v toku katerega so se zvrstili \xc5\xa1tevilni tematski LGBT dogodki (odprtje razstave homoseksualnega tiska, video projekcije filmov \xe2\x80\xa6)._NEWLINE_Tudi v tedanji Jugoslaviji pa je bil pomemben del zdru\xc5\xbeevanja LGBT tedanja klubska scena, tako se je vsako soboto zve\xc4\x8der tedanji disko FV prelevil v Magnus Gay Club, ki je bil edino organizirano dru\xc5\xbeabno \xc5\xbeivljenje gejev v socialisti\xc4\x8dnih dr\xc5\xbeavah. Magnus je bil v ve\xc4\x8dini sestavljen iz gejev, tako da se je leto pozneje oblikovala feministi\xc4\x8dna iniciativa Lilit, znotraj katere je je leta 1987 oblikovala lezbi\xc4\x8dna sekcija LL, ki se je leto pozneje osamosvojila in za\xc5\xbeivela pod okriljem \xc5\xa0KUC foruma._NEWLINE_Skozi leta delovanja so organizacije pustile mo\xc4\x8dan pe\xc4\x8dat na kulturnem in literarnem podro\xc4\x8dju, kakor tudi na podro\xc4\x8dju ozave\xc5\xa1\xc4\x8danja preventive oku\xc5\xbeb s HIV-om, dru\xc5\xbeabnem \xc5\xbeivljenju in pobudam za zdru\xc5\xbeevanje v varnih prostorih, prav tako pa so skozi razli\xc4\x8dne akcije naslavljale politi\xc4\x8dne odlo\xc4\x8devalce in strokovnjake.\n_START_SECTION_\n\xc5\xa0kandal v lokalu Galerija, protestno pitje radenske in prva parada v Ljubljani\n_START_PARAGRAPH_\nKljub temu da se je dokaj mo\xc4\x8dno in napredno gibanje oblikovalo \xc5\xbee v zgodnjih 80-ih letih, pa je prvo parado ponosa Slovenija do\xc5\xbeivela \xc5\xa1ele v novem tiso\xc4\x8dletju._NEWLINE_Leta 2001 sta v ljubljanski lokal Galerija posku\xc5\xa1ala vstopiti dva pesnika, Brane Mozeti\xc4\x8d in Jean Paul Daoustu. Redar ju je odslovil z besedami, da \xc2\xbbnaj se \xc5\xbee navadimo da lokal ni ve\xc4\x8d za tako vrsto ljudi\xc2\xab. Lokal se je nahajal v Mestni galeriji, ki je bila v lasti mestne ob\xc4\x8dine Ljubljana. Skupnost LGBT je po incidentu zahtevala, da dr\xc5\xbeavni organi reagirajo na nestrpnost ter da bodo obsodili lokal in ravnanje redarja, katerega dejanje je opravi\xc4\x8deval tudi lastnik lokala. Skupnost LGBT in aktivisti pa so po incidentu organizirali t.i. protestno pitje radenske, ki je potekalo nekaj naslednjih petkov. Protestniki in protestnice, ki so pri pitju mineralne vode sodelovali, so v lokalu naro\xc4\x8dili samo mineralno vodo, zasedli \xc4\x8dim ve\xc4\x8d prostih miz in s pitjem izjemno zavla\xc4\x8devali, ter tako zmanj\xc5\xa1evali dobi\xc4\x8dek lastniku._NEWLINE_Navkljub pri\xc4\x8dakovanju, da bodo mestne oblasti dejanje obsodile, se to ni zgodilo, zato so aktivisti ter aktivistke za\xc4\x8deli organizirati prvo spontano parado ponosa v Sloveniji, imenovano Obvoznica mimo nestrpnosti \xe2\x80\x93 pohod proti homofobiji. Politi\xc4\x8dno kulturna akcija se je za\xc4\x8dela pred ljubljansko Galerijo \xc5\xa0KUC in kon\xc4\x8dala pred Mestno hi\xc5\xa1o. Vklju\xc4\x8devala je veliko razli\xc4\x8dnih govorcev, tako posameznikov, kot predstavnikov razli\xc4\x8dnih dru\xc5\xa1tev, ki so se shoda proti nestrpnosti udele\xc5\xbeili (Amnesty International, Dru\xc5\xa1tvo za nenasilno komunikacijo, Mirovni in\xc5\xa1titut, Dru\xc5\xa1tvo za teorijo in kulturo hendikepa ...)._NEWLINE_Vsako leto od tedaj se v Ljubljani odvija organizirana parada ponosa, danes imenovana Pride (angl. ponos). Vsako leto nosi druga\xc4\x8den naslov, ki je vezan na aktualno problematiko skupnosti LGBT.\n_START_SECTION_\nGejevska kultura\n_START_PARAGRAPH_\nV Ljubljani obstaja veliko za geje prijaznih klubov in barov. Za\xc4\x8den\xc5\xa1i z le nekaj\xc2\xa0se njihovo \xc5\xa1tevilo iz leta v leto pove\xc4\x8duje. Klub K4 v Ljubljani enkrat na mesec (v soboto) organizira \xc5\xbeur za geje in lezbijke (K4 ROZA). Kluba Factory in\xc2\xa0Bolivar gostujeta \xc5\xbeure, namenjene gejem in lezbijkam, ki jih organizira skupina Jing Jang. \xc5\xbduri tam obi\xc4\x8dajno potekajo enkrat mese\xc4\x8dno.\xc2\xa0Drugi za geje prijazni bari in klubi v Ljubljani so Lan, Tiffany in Galerija.\n_START_SECTION_\nNasilje do LGBT posameznikov\n_START_PARAGRAPH_\n\xc5\xa0tevilni primeri izrazitega nasilja do gejev se pojavljajo po vsej Sloveniji, najnedavnej\xc5\xa1i in najodmevnej\xc5\xa1i se je zgodil 25. 7. 2009 v Ljubljani, kjer\xc2\xa0so se v lokalu Open Cafe, enem izmed znanih ljubljanskih gej barov, trije mlaj\xc5\xa1i zamaskirani mo\xc5\xa1ki z baklami\xc2\xa0znesli nad lokal in celo telesno po\xc5\xa1kodovali ljudi, pri \xc4\x8demer je bil ranjen tudi \xc2\xa0gejevski\xc2\xa0aktivist Mitja Bla\xc5\xbei\xc4\x8d._NEWLINE_Leta 2007 je bilo v\xc2\xa0Mariboru ve\xc4\x8d posameznikov pretepenih med parado ponosa, in sicer so bili krivci mlaj\xc5\xa1i mo\xc5\xa1ki.\n_START_SECTION_\nGrafiti pro-LGBT in anti-LGBT\n_START_PARAGRAPH_\nPo Sloveniji, zlasti v ve\xc4\x8djih mestih, lahko najdemo razli\xc4\x8dne grafite, ki tako ali druga\xc4\x8de omenjajo tematiko LGBT. Razmah so do\xc5\xbeiveli zlasti v \xc4\x8dasu pred Referendumom o Zakonu o spremembah in dopolnitvah Zakona o Zakonski zvezi in dru\xc5\xbeinskih razmerjih.\n_START_SECTION_\nJavno izra\xc5\xbeanje LGBT\n_START_PARAGRAPH_\nV Sloveniji le redko kdaj sre\xc4\x8damo neheteroseksualen par, ki se dr\xc5\xbei za roke, poljublja ali kako druga\xc4\x8de o\xc4\x8ditno izkazuje naklonjenost v javnosti. Pogostej\xc5\xa1a so taka izra\xc5\xbeanja s strani lezbi\xc4\x8dnih parov, do katerih je v Sloveniji nekoliko manj stigme kot do gejevskih parov.'